
dward Carr dalam bukunya ada menulis tentang bagaimana membaca membuatkan beliau ;fchbing to 

write! Semakin banyak dia membaca, semakin gatal tangannya mahu menulis. Belum pun sebuah 

buku itu habis dibaca, beliau sudah memulakan penulisannya. Perasaan yang sama muncul apabila 
saya membaca zine renung. dialektika jalanan.” Seperti Carr, zine ini melahirkan kegatalan pada tangan saya 
untuk tangan menulis. Selesai membaca 20 muka surat pertama sahaja sudah menimbulkan pelbagai jenis 
fikir, bagi saya itulah tanda bahawa sesebuah penulisan itu tulisan yang baik, ia mampu membuatkan 
manusia berfikir. 


Jika Fukuyama menulis tentang berakhirnya sejarah, naskah zine rewung ini dimulakan dengan persoalan 
kecerdasan buatan yang membuatkan manusia kurang berfikir.* Kecerdasan sintetik yang dicipta untuk 
memudahkan urusan manusia, berpotensi menjadi pemula kepada berakhirnya pemikiran. Ini merupakan 
satu sisi pandang yang menarik bagi saya, kerana sebenarnya memang manusia memerlukan sedikit 
kepayahan, itulah tolakan yang membuatkannya belajar. Perkara-perkara yang senang didapati, senang juga 
dilupakan. Dengan kemudahan yang datang bersama teknologi dan kecerdasan sintetik ini, manusia tidak 
perlu lagi bersusah payah untuk berfikir. Segala maklumat boleh diperolehi di hujung jari. 


Namun adakah maklumat itu boleh disamakan dengan ilmu atau kecerdasan? Jika kita membaca tulisan 
Carr, beliau menolak pemikiran sebegini dalam bidang sejarah. Bagi Carr, tugas ahli sejarah bukan sekadar 
mengunpulkan fakta.“ Saya kira permisalan yang sama dapat kita berikan dalam soal kecerdasan fikir kita 
hari ini, sekadar mampu mencari maklumat, dan mengumpul maklumat, tidak menjadikan seseorang itu 
ilmuan atau pemikir. 


Kita sekarang berada dalam era limpahan informasi. Kita tahu semuanya. Persis apa yang diungkapkan oleh 
wartawan yang juga merupakan seorang sarjana sejarah, Robert Fisk, apabila kita mengetahui semuanya "yow 
know about everything, and everything about nothing"? Bagi Fisk, apa yang penting bukanlah mengetahui semuanya, 
tetapi mengetahui sesuatu dengan mendalam dan mendasar. Untuk mencapai hal ini, ia memakan masa dan 
juga tenaga dalam membuat pengkhususan. Perkara ini merupakan sesesuatu yang tiada hari ini. Hari ini 
kita tahu segala-galanya. Kita tahu kawan kita beli kereta apa, siapa yang bercerai semalam, kawan kita 

melancong di mana, artis mana yang baru berkahwin, apa ahli politik kata semalam, pergaduhan makcik di 
taman sebelah, semua ini diberitakan melalui media sosial. Tetapi semua pengetahuan ini untuk apa? 


Kewujudan dunia sosial juga mewujudkan realiti virtual di mana sudut pandang manusia berubah dari 
mementingkan kehidupan mereka sendiri kepada kehidupan di alam virtual yang kebanyakannya tiada kena 
mengena dengan hidupnya. Maka disini saya kira kehadiran zine rewung ini tepat, dalam membawa aspek 
perenungan, kerana dalam dunia yang serba laju dan sesak ini, perenungan itu tiada. Tiada masa untuk 
merenung dan berfikir, walhal itulah yang membuatkan manusia itu berasa hidupnya punya makna. Melalui 
contemplation dan muhasabah. Ibnu Tufail dalam novel falsafahnya membawakan tema soli/ude, yang saya kira 
merupakan tema yang sama, iaitu perenungan dalam mencari makna sebenar kehidupan.* Tanpanya kita 
berkejar-kejar, bersibuk-sibuk, bersesak-sesak, tanpa fikiran yang dalam, hingga di hujungnya, kita penat 
tanpa menemukan sebarang makna. 


Dalam aktiviti perenungan ini juga, disebut di dalam zine ini perihal bagaimana akal yang memberikan 
makna kepada teks-teks yang kita baca.” Saya kira pernyataan ini begitu cocok sekali dengan apa yang 
disebutkan oleh Bart Ehrman dalam bukunya, bahawa manusialah yang memaknai teks.$ Begitu juga 
pandangan Cart terhadap fakta sejarah, fakta tidak mampu bercakap sendiri, ia memerlukan manusia untuk 
bercakap perihalnya. Izzuddin Khalis dalam zine rewwng ini mengajak manusia untuk tidak 
mendiskriminasikan bahan bacaan, bukan bentuk itu yang penting, baik buku, artikel digital, mahupun 
tulisan pada helaian papyrus, tetapi yang penting adalah kefahaman manusia, renungannya kepada sebuah 
teks, dan bagaimana ia memberi makna kepada kehidupannya.” 


Dialog Sebagai Metodologi Pengembangan Ilmu 


elain renungan, zine rewung turut menyentuh akan persoalan dialog melalui tulisan Wildan al-Ghazali.'? 
S Walaupun Wildan mengaitkan dialog dengan Barat, serta kemungkinan bahawa ia berasal dari Islam, 
saya berpandangan metod dialog ini lebih kuno dari terma “Barat” itu sendiri, malah ia pastinya telah 
wujud sebelum kedatangan Islam di semenanjung Tanah Arab. Namun bukan niat atau minat saya untuk 


memperdebatkan dimana dialog itu bermula, besar kemungkinan ia telah bermula sejak wujudnya manusia. 


Saya kira apa yang lebih penting untuk kita kupaskan adalah peranan dialog itu sendiri. Dalam hal ini saya 
bersetuju dengan Wildan bahawa tujuannya adalah untuk kita saling mengerti. Jika menggunakan 
metodologi renung, kita mendengar suara dalaman kita dalam mencari makna, dengan metodologi dialog, 
kita mencari makna dengan mendengar suara orang lain. Di sini bagi saya merupakan peranan dialog dalam 
pengembangan ilmu, jika renungan memberi kita satu makna, dialog mencambahkan pelbagai makna. 
Kerana Tuhan menciptakan setiap manusia dengan penuh keunikan dan perbezaan, melalui dialog mereka 
dapat bertukar-tukar renungan. Hal ini tentulah mengayakan pemikiran, mencambahkan idea, dan 
dengannya kita dapat mengetahui renungan orang lain yang mungkin tidak berjaya kita capai melalui 
renungan kita bersendirian. 


Dalam metod dialog, antara elemen yang penting adalah membangkitkan persoalan. Membangkitkan 
persoalan tidak semestinya kita mengetahui jawapannya. Seperti yang ditulis dalam zine rewung ini oleh 
Hamzah Handzalah.!! Dengan bertanyakan soalan, kita dapat membangkitkan renungan dalam diri orang- 
orang yang membaca atau mendengar persoalan kita. Dalam dialog dan membangkitkan soalan juga, kita 
perlu bersedia mendengar, kita perlu berusaha menangguhkan kesimpulan (delay judgewen?)), kerana apa yang 
kita mahukan adalah pengertian dan kefahaman. Jika kita tidak membuka ruang mendengar dalam diri kita, 
sejak awal kita sudah membina benteng, kita tidak akan belajar. Sebaliknya kita akan mendengar apa yang 

kita mahu dengar sahaja, membaca apa yang sesuai dengan selera kita dan kita tidak akan pernah mencabar 
minda kita. Proses pembelajaran adalah proses kita mengubah fikir, jika seseorang itu tidak berani 
mengubah fikir, atau fikirannya sama sahaja dari muda hingga ke tua, maka dia sebenarnya tidak pernah 
belajar apa-apa. 


Hamzah juga menulis peri penting kita membuat refleksi dan berusaha untuk mencari kebenaran. Bukan 
sekadar menerima apa sahaja yang diberikan kepada kita tanpa melalui proses fikir.!* Saya sangat setuju 
dengan Hamzah, sememangnya kita manusia adalah pencari kebenaran, kita mahu mengetahui kebenaran. 
Sebab itu di dalam buku Lalang di Lautan Ideologi saya mengajak pembaca untuk menggantung ketaksuban 
terhadap mana-mana perspektif ideologi, kerana bagi saya ini akan menganggu kita dalam perjalanan 
mencari kebenaran.!? Bukanlah bermakna ideologi itu tiada fungsi, namun dalam soal mencari kebenaran, 
kita perlu berani mencapainya sekiranya ia diluar ideologi kita. Ia memerlukan refleksi yang bebas dan 
objektif, serta proses fikir yang kritikal. 


Bagi Hamzah, ada sebab mengapa Tuhan tidak memberikan satu panduan yang lengkap dan terperinci 
dalam semua masalah. Menurut beliau, ini adalah kerana agama mahu membebaskan akal manusia.!* Ia 
adalah tanda bahawa agama mengiktiraf akal, agama tidak memenjarakan akal. Agama itu sendiri melalui 
proses fikir yang panjang, ia mempunyai sejarah yang panjang. Di dalam sejarah yang panjang itu, tidak 
sedikit akal manusia digunakan oleh ilmuan, ulama, dan sarjana dalam menyelesaikan masalah-masalah baru 
umat. 


Kesimpulan 


khirnya di hujung malam ketiga membelek zine remung ini, akhirnya saya tiba di hujung bacaan. 
Aa saya kupas beberapa inti yang saya kira menarik yang dapat saya tekuni dalam naskah kecil 

ini. Walau bagaimanapun, kupasan saya ini adalah cebisan kecil sahaja dari intinya, terdapat banyak 
lagi isi yang boleh diulas seperti puisi dan juga cerpen yang dimuatkan. Saya sejujurnya berasa kagum dengan 
penulisan ini, walaupun banyak yang boleh dipertingkatkan lagi, ia adalah satu usaha yang luar biasa dari 
anak muda. Membaca buah fikir anak muda bagi saya memang, sesuatu yang menyegarkan, dan jika mereka 
menulis pada usia yang muda, saya fikir, jika ia dilakukan dengan konsisten, kita akan dapat merasakan buah- 
buah penulisan yang lebih ranum dan matang di masa hadapan. Tema-tema yang diangkat juga pada saya 
menampakkan kematangan fikir yang baik, dan saya pasti, jika mereka terus membajanya, ia dapat dikupas 
dengan lebih dalam dan mendasar lagi selepas ini. Tema-tema seperti renungan, fikiran, dialog, dan 
persoalan, bagi saya merupakan tema-tema fundamental bagi kita dalam membentuk metodologi fikir yang 
lebih kritis dan mendalam. Dengan metodologi ini, saya yakin, kita dapat mencari dan memberi makna 
kepada satu perkara yang diberikan kepada kita. 


Iaitu, kehidupan. 

